
บทสรุปสำหรับผู้บริหาร
โครงการวิจัย                :         การศึกษาปัจจัยที่มีผลต่อความสำเร็จการจัดสวัสดิการสังคมขององค์กร  

 ชุมชน
                                     :         พ.ศ. 2548

---------------------------------------------------------------------------------------------------------------
                 การศึกษามีวัตถุประสงค์ 2 ประการ  คือ  1) ศึกษาปัจจัยที่มีผลต่อความสำเร็จการจัดสวัสดิการสังคมขององค์กรชุมชน  2) ศึกษารูปแบบการจัดสวัสดิการสังคมขององค์กรชุมชน กลุ่มตัวอย่างที่ใช้ในการศึกษา คัดเลือกจากองค์กรชุมชนที่มีความหลากหลายและประสบความสำเร็จในการจัดสวัสดิการสังคม โดยเน้นองค์กรที่เริ่มต้นโดยภาคประชาชนซึ่งจัดสวัสดิการชุมชนให้กับเป้าหมายหลักของกระทรวงการพัฒนาสังคมและความมั่นคงของมนุษย์ ทั้ง 5 กลุ่มเป้าหมาย คือเด็ก เยาวชน     คนพิการ ผู้ด้อยโอกาสและผู้สูงอายุ ใน 4 ภาคของประเทศได้แก่ ภาคใต้ ภาคเหนือ ภาคตะวันออกเฉียงเหนือ ภาคกลางและกรุงเทพมหานครและปริมณฑล ผู้ให้ข้อมูลเป็นเจ้าหน้าที่หรือกรรมการบริหารองค์กรชุมชน องค์กรละ 1 คน และผู้ได้รับผลจากการพัฒนาขององค์กรชุมชนละ 1 คน รวม 100 คน เมื่อได้ข้อมูลจากการเก็บรวบรวมข้อมูลโดยวิธีต่างๆ แล้วจะทำการประมวลผลและวิเคราะห์ผลทั้งเชิงคุณภาพและเชิงปริมาณ การวิเคราะห์เชิงคุณภาพ ได้แก่    การวิเคราะห์ผลเชิงเนื้อหา (Content Analysis) โดยการจัดประเภทรูปแบบและปัจจัยความสำเร็จจากตัวอย่างแล้วนำมาสรุปผล ส่วนการวิเคราะห์เชิงปริมาณ (Quantitative Analysis) ได้แก่ การวิเคราะห์ระดับปัจจัยที่มีผลต่อความสำเร็จจากในการจัดสวัสดิการองค์กรชุมชนจากคำตอบในแบบสอบถาม
         ผลการศึกษา 

1.  ปัจจัยที่มีผลต่อความสำเร็จการจัดสวัสดิการสังคมขององค์กรชุมชน มีดังนี้ 

1.1. ปัจจัยที่เป็นเป้าหมายร่วมในการจัดสวัสดิการสังคมขององค์กรชุมชนซึ่งสรุปได้จากเวทีการจัดกลุ่มสนทนา (Focus Group) มี 3 ระดับ ดังนี้

      ระดับปัจเจก : มีปัจจัยร่วมคือ การดับทุกข์ เพื่อแก้ปัญหาเฉพาะหน้าให้เกิดความมั่นคงของตนเองและครอบครัว (ปลดทาสให้เป็นไท ปลดใจจากวัตถุ)

      ระดับชุมชน : มีปัจจัยร่วมคือ การสร้างสุขภาวะ ความเอื้ออาทร เศรษฐกิจแบบพอเพียง ลดการบริโภคแบบวัตถุนิยม เพื่อให้เกิดการพึ่งตนเองและการพัฒนาแบบยั่งยืนของชุมชน ภายใต้การเรียนรู้ การเอื้ออาทรและการแลกเปลี่ยนเผยแพร่ความรู้ร่วมกัน         

      ระดับสังคม : มีปัจจัยร่วมคือ การสร้างชุมชนให้เข้มแข็ง ยั่งยืน คนในชุมชนมีความสุข เกิดความมั่นคงทางจิตใจ อันส่งผลให้เกิดสันติสุขในสังคมทุกคนมีคุณค่าและมีส่วนร่วมในการจัดสวัสดิการสังคม โดยผ่านองค์กรชุมชน

1.2. ปัจจัยที่เกิดจากฐานคิดการจัดสวัสดิการสังคมขององค์กรชุมชน ซึ่งสรุปได้จากคำถามในแบบสอบถามตามลำดับความสำคัญคือ 1) การสร้างจิตสำนึก 2) การพัฒนาแบบยั่งยืน 3) ความศรัทธา ความเชื่อ ต่อผู้นำและปราชญ์ชาวบ้าน 4) การจัดสวัสดิการสังคม ตามหลักของศาสนา ภูมิปัญญาและวัฒนธรรมท้องถิ่น 5) การใช้คุณธรรมนำกฎหมาย 6) สวัสดิการสังคมตั้งอยู่บนฐานของการเคารพให้เกียรติซึ่งกันและกัน


1.3. ปัจจัยภายในที่มีผลต่อการจัดสวัสดิการสังคมขององค์กรชุมชนซึ่งสรุปได้จากเวทีการจัดกลุ่มสนทนา (Focus Group) ได้แก่ ปัจจัยองค์กรและการบริหารจัดการ ภาวการณ์นำ ปัจจัยการรวมกลุ่มของสมาชิก ปัจจัยกระบวนการแลกเปลี่ยนเรียนรู้และการปรับตัว ปัจจัยการขยายผลและขับเคลื่อนสู่เป้าหมาย 

1.4. ปัจจัยภายนอกที่มีผลต่อการจัดสวัสดิการสังคมขององค์กรชุมชน ซึ่งสรุปได้จากเวทีการจัดกลุ่มสนทนา (Focus Group) ได้แก่ การได้รับการยอมรับจากบุคคลภายนอกองค์กร ความสอดคล้องกับนโยบายและแผนพัฒนาเศรษฐกิจและสังคมแห่งชาติ นโยบายของรัฐบาล การได้รับการหนุนเสริมและสนับสนุนจากภาคส่วนต่างๆ 

1.5. ปัจจัยกระตุ้นการจัดสวัสดิการสังคมขององค์กรชุมชน ได้แก่


1.5.1. ปัญหาความขัดแย้งภายในและภายนอกชุมชน ทำให้เกิดการรวมตัวของคนในชุมชนเพื่อแก้ปัญหาโดยการจัดสวัสดิการสังคมของชุมชน


1.5.2. ภาวะวิกฤติทำให้เกิดปัญหาร่วมในชุมชน กระตุ้นให้เกิดการแก้ไขปัญหาร่วมกันมีผลให้เกิดการรวมกลุ่มเพื่อจัดสวัสดิการสังคมขององค์กรชุมชน

1.6. ปัจจัยความสำเร็จร่วมของการจัดสวัสดิการสังคมขององค์กรชุมชน ได้แก่ การสร้างจิตสำนึกการเป็นองค์กรชุมชน การพัฒนาแบบยั่งยืนเพื่อการพึ่งตนเอง ความศรัทธา ความเชื่อ ในผู้นำ ปราชญ์ชาวบ้าน ภูมิปัญญาและวัฒนธรรมท้องถิ่นบนฐานของการเคารพซึ่งกันและกันและการอยู่ร่วมกันระหว่างมนุษย์กับธรรมชาติ 


2. กระบวนการที่นำไปสู่ความสำเร็จในการจัดสวัสดิการสังคมขององค์กรชุมชน ประกอบด้วยขั้นตอนหรือบันไดความสำเร็จร่วม ได้แก่ การวิเคราะห์สถานการณ์และวิกฤติของชุมชนโดยกรรมการและผู้นำชุมชน การมีส่วนร่วมของสมาชิกชุมชนในทุกระดับและทุกกลุ่มเป้าหมายรวมทั้งภาคีพัฒนาภายในและภายนอกชุมชน ความซื่อสัตย์และจริงใจ การมีจิตสาธารณะ  ผลประโยชน์ร่วมกันของสมาชิก กรรมการและผู้นำชุมชน อย่างเท่าเทียม โปร่งใสและตรวจสอบได้ รวมทั้งการมีวิสัยทัศน์และแนวทางการจัดสวัสดิการสังคมขององค์กรเพื่อบรรลุเป้าหมายสูงสุดของชุมชน 
                3. ระดับของปัจจัยที่มีผลต่อความสำเร็จในการจัดสวัสดิการสังคมขององค์กรชุมชน ตามความคิดเห็นของกรรมการและผู้ได้รับประโยชน์จากสวัสดิการขององค์กรชุมชน ในภาพรวม มีความคิดเห็นระดับสูง เรียงลำดับจากมากไปหาน้อย ดังนี้ ลำดับที่ 1 (ด้านแนวคิดพื้นฐาน) คือ ชุมชนเข้มแข็ง (4.59) ลำดับที่ 2 (ด้านปัจจัยภายใน) คือการมีจิตสำนึกร่วมกัน (4.58) ลำดับที่ 3 (ด้านแนวคิดพื้นฐาน) คือการพัฒนาที่ยั่งยืน (4.56)

4.รูปแบบการจัดสวัสดิการสังคมขององค์กรชุมชน  สามารถแบ่งได้ดังนี้

            รูปแบบที่ 1 รูปแบบการจัดสวัสดิการองค์กรชุมชนโดยการรวมทุน


            รูปแบบที่ 2 รูปแบบการจัดสวัสดิการโดยวัฒนธรรม / ศาสนา


            รูปแบบที่ 3 รูปแบบการจัดสวัสดิการโดยฐานทรัพยากรธรรมชาติ / สิ่งแวดล้อม

            รูปแบบที่ 4 รูปแบบการจัดสวัสดิการองค์กรโดยวิสาหกิจชุมชน

            รูปแบบที่ 5 รูปแบบการจัดสวัสดิการสังคมโดยองค์กรภาครัฐ


5. ข้อเสนอในระดับปฏิบัติ

    5.1. ข้อเสนอต่อองค์กรชุมชน


1. องค์กรชุมชนต้องเป็นผู้ดำเนินการให้มีการจัดทำแผนชีวิตโดยเริ่มจากการทำบัญชีรายรับและรายจ่าย เงินออม หนี้สินในระบบและนอกระบบ รายจ่ายของครอบครัวและรายจ่ายเพื่อความบันเทิงและอบายมุข ใน 3 ระดับ คือ ระดับบุคคล ระดับครอบครัว ระดับชุมชน เพื่อวิเคราะห์จุดแข็ง จุดอ่อนในการใช้จ่ายในทุกระดับ



2. องค์กรชุมชนต้องบูรณาการทุนการเงิน เช่น กลุ่มออมทรัพย์ กลุ่มฌาปนกิจทุนสังคมวัฒนธรรม ทุนสติปัญญา ทุนทรัพยากร กองทุนหมู่บ้าน กองทุน SML ที่มีอยู่ในชุมชนรวมกันเพื่อให้เห็นภาพรวมของความพร้อมในการจัดสวัสดิการชุมชน


3. ควรมีการจัดสรรเงินจากกองทุนออมทรัพย์ กำไรวิสาหกิจ รายได้จากทรัพยากรธรรมชาติ เงินสมทบจากภาครัฐภาคเอกชนเพื่อจัดตั้งกองทุนสวัสดิการชุมชนให้ครอบคลุมผู้ด้อยโอกาสทุกกลุ่มในชุมชน ไม่ว่าจะเป็นสมาชิกองค์กรชุมชนหรือไม่ก็ตาม



4. เสริมสร้างองค์กรชุมชนให้เป็นองค์กรแห่งการเรียนรู้ ในการจัดสวัสดิการสังคม เพื่อแลกเปลี่ยนข้อมูลความคิดเห็นและเป็นแหล่งเรียนรู้ให้แก่องค์กรชุมชนอื่นๆ


5. ส่งเสริมให้ปราชญ์ชาวบ้าน ภูมิปัญญาท้องถิ่น ผู้นำชุมชน วิทยากรกระบวนการ เป็นผู้ถ่ายทอดแนวคิดและแนวทางการจัดสวัสดิการสังคมขององค์กรชุมชน  


6. องค์กรชุมชนต้องจัดทำแผนสวัสดิการและแผนชีวิตชุมชนบรรจุเข้าไปในแผนแม่บทชุมชนและผลักดันให้เข้าอยู่ใน แผนองค์กรปกครองส่วนท้องถิ่นและแผนองค์การบริหารส่วนจังหวัดอย่างสอดคล้องกับยุทธศาสตร์ของจังหวัด แผนพัฒนางานสวัสดิการสังคมและสังคมสงเคราะห์แห่งชาติรวมทั้งนโยบายของรัฐบาล   

   5.2. ข้อเสนอต่อองค์กรปกครองส่วนท้องถิ่น


1. องค์กรปกครองส่วนท้องถิ่นต้องบรรจุเรื่องการจัดสวัสดิการชุมชนเข้าสู่แผนงานขององค์กรปกครองส่วนท้องถิ่นทุกระดับ โดยใช้แผนแม่บทชุมชนเป็นตัวเชื่อม 


2. องค์กรปกครองส่วนท้องถิ่นต้องส่งเสริมสนับสนุนและผลักดันให้มีการจัดสรรงบประมาณสมทบเข้ากองทุนขององค์กรชุมชนในสัดส่วนที่เหมาะสมเพื่อกระตุ้นศักยภาพของชุมชน และค่อยๆลดลงเมื่อมีความพร้อมมากขึ้นเพื่อให้เกิดการพึ่งพาตนเอง ในการจัดสวัสดิการชุมชน
            6. ข้อเสนอแนะในระดับนโยบาย

         ข้อเสนอต่อรัฐบาลและกระทรวงการพัฒนาสังคมและความมั่นคงของมนุษย์



1. รัฐบาลกำหนดให้สวัสดิการชุมชนเป็นแนวทางแก้ไขปัญหาความยากจนและเป็นวาระแห่งชาติ


2. รัฐบาลให้การสนับสนุนและส่งเสริมให้องค์กรชุมชนจัดสวัสดิการทุกเรื่องตั้งแต่เกิด จนตาย โดยเน้นกลุ่มด้อยโอกาสเพื่อให้สามารถพึ่งพาตนเองได้ในที่สุดอันเป็นเป้าประสงค์ของยุทธศาสตร์การพัฒนาศักยภาพความมั่นคงในการดำรงชีวิตและยุทธศาสตร์การพัฒนาสังคมสมดุล ซึ่งองค์กรชุมชนจะทำได้อย่างประหยัดกว่า เพราะบริหารจัดการเองโดยใช้ทุนทางสังคมขับเคลื่อน



3. รัฐบาลจัดสรรงบประมาณจากส่วนกลางไปสู่องค์กรชุมชนโดยตรงในสัดส่วนเหมาะสมที่จะก่อให้เกิดการขับเคลื่อนของเศรษฐกิจและทางสังคมควบคู่กันไปและรัฐบาลต้องลดความสำคัญในการใช้เงินเป็นเครื่องกระตุ้นบริโภคนิยม โดยใช้เงินเป็นเพียงเครื่องมือในการรวมพลัง การสร้างความเชื่อมั่นและความเอื้ออาทรเพื่อฟื้นฟูและพัฒนาทุนทางสังคมที่มีอยู่ในท้องถิ่น



4. รัฐบาลให้องค์กรชุมชนมีส่วนร่วมในการออกกฎหมายสวัสดิการชุมชน และในการบริหารการจัดสวัสดิการที่มีอยู่ตามกฎหมาย


5. รัฐบาลส่งเสริมองค์กรชุมชนให้เป็นแหล่งแลกเปลี่ยนเรียนรู้ภาคประชาชนในการสร้างองค์ความรู้เรื่องสวัสดิการชุมชน



6. กระทรวงการพัฒนาสังคมและความมั่นคงของมนุษย์ ต้องปรับเปลี่ยนบทบาทของเจ้าหน้าที่จากการให้สวัสดิการโดยรัฐเป็นผู้สนับสนุน ส่งเสริม และเป็นพี่เลี้ยงชั่วคราวให้แก่องค์กรชุมชนจนเข้มแข็งสามารถดำเนินการด้วยตนเองได้โดยการจัดฝึกอบรมเจ้าหน้าที่เพื่อปรับกระบวนทัศน์และติดอาวุธทางปัญญาให้ซึ่งเป็นเป้าประสงค์ของยุทธศาสตร์การปรับระบบการบริหารจัดการเพิ่มประสิทธิภาพความทันสมัยและความโปร่งใสในการทำงาน   


7. กระทรวงการพัฒนาสังคมและความมั่นคงของมนุษย์ให้การส่งเสริม สนับสนุน กระตุ้นและผลักดันให้ภาคประชาชน โดยองค์กรชุมชนเข้ามารับบทบาทหลักในการจัดสวัสดิการชุมชนตามความพร้อมแต่ละองค์กร ฯลฯ

-------------------------------------------

